
Р Е Ш Е Н И Е  
№  РС-КПК-2296-25-136


Днес, 08.12.2025 година, в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията /ЗПК/ и е образувано въз основа на Решение за образуване на производство за конфликт на интереси № КИ-192 от 07.07.2025 г. на Комисията за противодействие на корупцията /КПК, Комисията/ по сигнал с вх. № КПК-2296/22.05.2025 г. на КПК.
Производството е образувано срещу Виолета Конова в качеството й на  директор на Териториална дирекция „Митници“ – В. към Агенция Митници.  
В сигнала се посочва, че К. К. – съпруг на Виолета Конова, заема длъжност като административен ръководител на Окръжна прокуратура –В. за втори пореден мандат. В тази връзка се допуска, че наличието на правомощия от страна прокуратурата по разследването на престъпления, извършени от митнически служители, както и правомощията по надзор за спазване на законите, включително по отношение на евентуални административни нарушения и корупционни практики на митническите органи, се явяват предпоставка Виолета Конова да изпълнява служебните си задължения в конфликт на интереси.        
            В хода на производството и с оглед твърденията в сигнала Комисията е изискала и получила с писмо с вх. № КПК-2296-2/04.09.2025 г. от директора на Агенция „Митници“ следните документи, удостоверяващи служебното правоотношение на Виолета Конова - Заповед № 819/03.07.2024 г. на директора на Агенция „Митници“ на основание чл. 16 от Закона за държавния служител, Заповед № 5/02.01.2025 г. на директора на Агенция „Митници“ на основание чл. 10, ал. 15 от Закона за митниците, Заповед № 1118/04.07.2025 г. на директора на Агенция „Митници“ на основание чл. 10, ал. 15 от Закона за митниците и Заповед № 1208/31.07.2025 г. на директора на Агенция „Митници“ на основание чл. 10, ал. 15 от Закона за митниците, както и длъжностна характеристика. 
            Изискана е и е получена информация от Окръжна прокуратура – В. с писмо с вх. № КПК-2296-4/17.11.2025 г. 
            Служебно са извършени справки в информационната система за обмен на справочна и удостоверителна информация (RegiX), в правно-информационната система „Сиела“ и в НБД „Население“.

След като обсъди събраните в хода на административното производство доказателства, Комисията установи следното от фактическа страна:

Съгласно представените доказателства Виолета Конова заема длъжност „заместник - директор“ на Териториална дирекция в Агенция „Митници“, териториална дирекция Митница В.. Със заповед № 819/03.07.2024 г. на директора на Агенция „Митници“ тя е определена да съвместява по вътрешно съвместителство и длъжността „директор“ на Териториална дирекция в Агенция „Митници“, териториална дирекция Митница В., считано от 04.07.2024 г. до назначаването на служител на незаетата длъжност или до отмяна на настоящата заповед, но не по-дълго от 6 месеца, до 03.01.2025 г. Считано от 04.01.2025 г. директорът на Агенция „Митници“ със своя Заповед № 5/02.01.2025 г. премества Конова да изпълнява служебните си задължения на длъжността „директор“ на Териториална дирекция в Агенция „Митници“, териториална дирекция Митница В. на основание чл. 10, ал. 15 от Закона за митниците. На същото основание поради служебна необходимост директорът на Агенция „Митници“ със Заповед № 1118/04.07.2025 г. и Заповед № 1208/31.07.2025 г. премества Конова да изпълнява служебните си задължения на длъжността „директор“ на Териториална дирекция в Агенция „Митници“, териториална дирекция Митница В., съответно за срок до 31.07.2025 г. и до 30.09.2025 г. 
От справка в НБД „Население“ се установи, че Виолета Конова и К. М. К. са съпрузи, по силата на акт за брак от 07.08.1999 г.  
Съгласно Протокол № 13 от дистанционно заседание на  Прокурорската колегия на Висшия съдебен съвет от 09.04.2025 г. Прокурорската колегия на ВСС след проведено явно гласуване с 9 гласа „за“ и 0 гласа „против“ назначава К. М. К. – изпълняващ функциите на „административен ръководител – окръжен прокурор“ на Окръжна прокуратура – В. на длъжност „административен ръководител – окръжен прокурор“ на Окръжна прокуратура – В., считано от датата на встъпване. От справка на електронната страница на Прокуратура на Република България, Апелативна прокуратура – В., същият е встъпил в длъжност на 28.04.2025 г. 
            С писмо с вх. № КПК-2296-4/17.11.2025 г. на КПК от Окръжна прокуратура –В. е удостоверено, че в периода от месец юли 2024 г. до изготвянето на справката в Окръжната прокуратура – В. не са наблюдавани досъдебни производства срещу служители на териториална дирекция Митница В.. 
            
Въз основа на така изяснената фактическа обстановка, Комисията установи следното от правна страна:

             Виолета Конова в качеството й на директор на Териториална дирекция в Агенция „Митници“, териториална дирекция Митница В., считано от 04.07.2024 г. е лице, заемащо публична длъжност по смисъла на чл. 6, ал. 1, т. 21 от ЗПК. С оглед на това обстоятелство компетентна да се произнесе относно наличието или липсата на конфликт на интереси по отношение на нея, е Комисията за противодействие на корупцията.
Като административно нарушение, конфликтът на интереси изисква кумулативното наличие на три материалноправни предпоставки, всяка от които предполага определено фактическо състояние и проявление. Съгласно чл. 70 от Закона за противодействие на корупцията (ЗПК), конфликт на интереси възниква, когато лице, заемащо публична длъжност има частен интерес, който може да повлияе върху безпристрастното и обективно изпълнение на правомощията или задълженията му по служба. Съгласно легалната дефиниция на понятието частен интерес, заложена в разпоредбата на чл. 71 от ЗПК, частен е този интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага, съобразно нормата на чл. 72 от ЗПК, е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
От изложеното следва, че реализираният конфликт на интереси почива на осъществени факти от обективната действителност и административното нарушение ще е налице, когато са налични и всички кумулативно изискуеми законови предпоставки.  
При наличието на първия елемент от състава на конфликта на интереси - лице, заемащо публична длъжност по смисъла на чл. 6, ал. 1 от ЗПК - определящо за съществуването на такъв е, дали е налице обективна възможност конкретно поведение на задълженото лице да е повлияно от частен интерес – негов или на свързано с него лице, както и дали на практика този частен интерес е намерил проявна форма в конкретно поведение на лицето, заемащо публична длъжност при изпълнението на правомощията, вменени му от закона.
Безспорно установената съпружеска връзка между Виолета Конова и К. М.К.се определя като свързаност по смисъла на § 1, т. 9, б. „а“ от ДР на ЗПК. Наред с това следва да се отбележи, че самостоятелно наличието на свързани лица не води непременно до конфликт на интереси. За да е осъществен съставът на конфликт на интереси е необходимо лицето, заемащо публична длъжност да е упражнило свое правомощие или задължение по служба в частен интерес. В конкретния случай не са налице  данни за упражнено от Конова правомощие по служба в качеството й на директор на Териториална дирекция в Агенция „Митници“, териториална дирекция Митница В. по отношение К. К. Следва да се отчита също, че в производството за установяване на конфликт на интереси, ЗПК изисква активно поведение на лицето, заемащо публична длъжност – упражняване на правомощия или задължения по служба. Бездействието не се обхваща от общия състав на конфликта на интереси и в частност от предвидените забрани по Глава Осма от ЗПК, които представляват негова проявна форма. Това води и до липсата на конфликт на интереси по смисъла на разпоредбата на чл. 70 от ЗПК.
В конкретния случай липсата на упражнени правомощия по служба от лицето, заемащо публична длъжност по чл. 6, ал. 1 от ЗПК изключва наличието на нарушение на разпоредбите на Глава Осма, Раздел II от ЗПК, съответно води и до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Виолета Конова, ЕГН ****, директор на Териториална дирекция в Агенция „Митници“, териториална дирекция Митница В. и в това й качество лице, заемащо публична длъжност по смисъла на чл. 6, ал. 1, т. 21 от ЗПК, поради липса на упражнени правомощия по служба.

Препис от решението да се изпрати на С. градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

КОМИСИЯ:

ЗА  ПРЕДСЕДАТЕЛ:………………/П/….…..……....…/АНТОН СЛАВЧЕВ/

ЧЛЕН:………………………/П/……..…............./АНТОАНЕТА ЦОНКОВА/

ЧЛЕН:…………………...…/П/..……....……….………../ПЛАМЕН ЙОЦОВ/









